Lomond Kry Goud by Concours Mondial du Sauvignon
Die 2012-oesjaar van die Lomond Sauvignon Blanc het 'n goue medalje ontvang by die onlangse Concours Mondial du Sauvignon, wat elke jaar in Frankryk plaasvind. Kobus Gerber, die wynmaker, beskryf die wyn as "fris en medium-vol, met 'n delikate mineraalkarakter, en propvol smake van groen en tropiese vrugte".
Dit is in Suid-Afrika teen 'n baie billike R60 per bottel te kry, en het bewys hy hoef glad nie terug te staan vir sy twee beroemde enkelwingerd-"broeders" nie. Dié is die Pincusion Sauvignon Blanc en die Sugarbush Sauvignon Blanc wat gereeld by plaaslike en buitelandse kompetisies bekroon word.
Die 2012 Lomond Sauvignon Blanc word in die 2013-uitgawe van Platter's South African Wine Guide beskryf as "in sy jeugdigheid meer toeganklik as die enkelwingerd-weergawes". Die beoordelaars by die Concours Mondial du Sauvignon het klaarblyklik saamgestem.
Lomond is een van net enkele wynplase met die Kaap Agulhas-oorsprongbenaming. Die wingerde word in die somer deur suidweste- en suidoostewinde afgekoel. Danksy die koel weer word die druiwe etlike weke later as in die Stellenbosch-gebied ryp. Die eerste druiwe word eers teen Maart geoes.
Daar is uit die staanspoor by Lomond 'n sterk klem geplaas op volhoubare boerdery en die bewaring van sy enorme biodiversiteit. Die groot opgaardam op die plaas lewer ook water aan die omringende gemeenskappe. 'n Organiese benadering geld in al die wingerde, en die boerdery vind só plaas dat so ver moontlik uitdrukking gegee word aan die uiteenlopende grondsoorte en wisselende hoogtes bo seespieël terwyl die inheemse habitat beskerm bly.